અતિશય લાગણીથી પણ મોઢું બગડે છે. કોઈ કહે છે કે, ‘બારેજડી ગાડી બપોરે ૨॥ વાગે પહોંચશે,’ અને તે જ વખતે તમને જો ઘણી જ લાગણી થઈ જાય કે તમે તો આ ટ્રેનમાં અને આ રસ્તે આવતાં જતાં ઘરડા થઈ ગયા, આ આજકાલનો માણસ તમારાથી મતભેદ કરી જુદો વખત બતાવે છે, લોકોને કાંઈ અક્કલ નથી. દુનિયામાં સાચું કહેનારને કોઈ માનતું નથી, એનાં કર્યા એ ભોગવે એમાં આપણે શું, -એ બધી લાગણી તમને થઈ આવે, તેથી જિંદગીનો કંટાળો આવે, તમે નિરાશ થઈ માથા પર હાથ ફેરવવા માંડો, બંને આંખો ઝીણી કરી નાખો, જેમ કૂતરાં એક બીજા પાસે મોઢું લાવીને અહિંસાથી લડતી વખતે નાક ઉપર કરચલી ચડાવી દે, તેમ તમે પણ નાક પર કરચલી ચડાવી દો, તો પછી દુકાનનું પાટિયું દેખી, કે માખી દેખીને પણ તમને લાગણીઓ થઈ આવવાની, અને થોડા માસમાં કે દિવસમાં આખું મોઢું એવું જ થઈ જવાનું.